Першы снег  
*Васіль Жуковіч*

Янка ўстаў асеннім ранкам,

на гадзіннік глянуў Янка.

«Сем гадзін, ды — што такое? —

пасвятлела у пакоі».

Хлопчык да акна падбег:

вось дык дзіва — выпаў снег!

— Тата, мамачка, не спіце,

У акно хутчэй зірніце…

Першы снег, бялюткі снег,

колькі ён прысыпаў стрэх,

і сцяжынак, і дарог,

на варотах нават лёг,

двор старанна абяліў,

наваколле асвятліў.

Першы снег, бухматы снег!

Дзе ўжо болей тут заснеш…

Не паспеў паснедаць Янка,

кажа тату:

— Хачу санкі.

(Акурат была нядзеля,

дома ўся сям'я сядзела.)

Тата саначкі прынёс,

а каб хлопчык не замёрз,

малахай дастала мама,

шубку лёгкую таксама.

Цэлы ранак, цэлы ранак

Янка наш правёў ля санак.

I гулялі разам з ім

Ніна, Галя і Яўхім.

А яшчэ на снежны двор

выйшлі Петрык, і Рыгор,

і маленькі Васілёк —

дзеці зблізку і здалёк.

Дружна дзеці снег ляпілі,

крэпасць моцную рабілі.

Там пайшлі ў атаку снежкі,

за разведкай — перабежкі, —

там гарачыя баі

«нашых» з «белымі» былі.

Завадатарам галоўным

Янка быў — ён быў няўлоўны.

Першы снег, — усім на ўцеху:

мора гоману ды смеху...

А тым часам пацяплела:

крыху сонейка прыгрэла,

пацякло з высокіх стрэх,

стаў, як мокры цукар, снег

Крэпасць грозная асела,

горка мігам палысела.

I прыціхлі каля горкі

Янка, Петрык і Рыгорка,

Ніна, Галя і Яўхім...

Першы снег пусці дадому:

боты мокрыя зусім.

1977 г.